送別湖北漕李秘監仁甫
作者：林光朝
朝代：宋

paragraphs: 文字眇煙雲，過眼徒浩浩。
所有未見書，惜哉吾已老。
子雲客長安，陳迹如一掃。
同叔向來人，我生苦不早。
亦聞青城山，斯翁爲有道。
瞿塘不可上，秋夢長顛倒。
白日來西崑，一見自應好。
縱談百代前，至竟非枯槁。
多爲開口笑，明月生懷抱。
黄鶴有高樓，恍如事幽討。
攬轡逢道州，聽書下下考。
周南勿留滯，掇拾供史藁。
分手重酸辛，璠璵眾所寶。
十日不得面，何爲太草草。